Et muligt knivstikkeri i Vangen i Nørresundby mandag eftermiddag har udløst massiv polititilstedeværelse.

Politiet var mandag massivt til stede ved boligområdet Vangen i Nørresundby med både flere patruljer og politihunde i aktion. Det sker efter at politiet fik en anmeldelse klokken 16.28, om et slagsmål et sted i området med flere involverede. Det fortæller Mads Hessellund, vagtchef hos Nordjyllands Politi, til TV2 Nord. - Da vi kommer derud møder vi en 29-årig mand, med skader i baghovedet. I første omgang ligner det snitsår, men vi har senere fået at vide, at det måske er skader fra stump vold. Det skal undersøges nærmere fortæller Mads Hessellund. - Der har været et slagsmål imellem en mindre gruppe mennesker, og gruppen er så flygtet fra stedet, siger han. Politiet har ikke anholdt nogle personer, og efterforskningen og -søgningen er stadig i gang mandag aften.